CELEX: 32018R0596
Language: et
Date: 2018-04-18 00:00:00
Title: Euroopa Parlamendi ja nõukogu määrus (EL) 2018/596, 18. aprill 2018, millega muudetakse määrust (EL) nr 1295/2013, millega luuakse programm „Loov Euroopa“ (2014–2020)

23.4.2018   
            
            
               ET
            
            
               Euroopa Liidu Teataja
            
            
               L 103/1
            
         EUROOPA PARLAMENDI JA NÕUKOGU MÄÄRUS (EL) 2018/596,
   18. aprill 2018,
   millega muudetakse määrust (EL) nr 1295/2013, millega luuakse programm „Loov Euroopa“ (2014–2020)
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eelkõige selle artikli 167 lõike 5 esimest taanet,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   võttes arvesse Euroopa Majandus- ja Sotsiaalkomitee arvamust (1),
   pärast konsulteerimist Regioonide Komiteega,
   toimides seadusandliku tavamenetluse kohaselt (2)
   
   ning arvestades järgmist:
   
               (1)
            
            
               Euroopa Parlamendi ja nõukogu määrusega (EL) nr 1295/2013 (3) loodi Euroopa kultuuri- ja loomesektori toetamiseks programm „Loov Euroopa“ (2014–2020).
            
         
               (2)
            
            
               Euroopa Liidu noorteorkestri eripära on selles, et see on kultuuripiire ületav Euroopa orkester, millesse kuuluvad kõigist liikmesriikidest igal aastal korraldatud rangetel katsetel väljavalitud noored muusikud, kelle valimisel on lähtutud rangetest kvaliteedinõuetest. See on ainus orkester liidus, mis värbab oma liikmeid kõigist liikmesriikidest.
            
         
               (3)
            
            
               Algusest peale on Euroopa Liidu noorteorkester aidanud edendada kultuuridevahelist dialoogi ning vastastikust austust ja üksteisemõistmist. Euroopa kultuuride ja tärkavate talentide rikkuse ja mitmekülgsuse tutvustamise teel on Euroopa Liidu noorteorkester tegutsenud liidu kultuurisaadikuna. Orkester on ka edendanud Euroopa muusikapärandi tundmist, aidanud kaasa Euroopa teoste levikule ning suurendanud Euroopa noorte talentide liikuvust väljapoole oma riigi ja Euroopa piire.
            
         
               (4)
            
            
               Euroopa Liidu noorteorkester pakub noortele muusikutele resideerimisprogrammi abil korrapärast koolitust ja esinemisvõimalusi, toetades sellega nende rahvusvahelist karjääri ning arendades tunnustatud dirigentide juhendamisel nende oskusi.
            
         
               (5)
            
            
               Euroopa Liidu noorteorkester peaks oma tulude mitmekesistamiseks otsima aktiivselt rahalist toetust muudest kui liidu vahenditest, et tagada orkestri jätkusuutlikkus ja vähendada sõltuvust liidu rahalisest toetusest. Seetõttu tuleks tagada ka orkestri juhtimise kulutõhusus.
            
         
               (6)
            
            
               Euroopa Liidu noorteorkester peaks püüdma suurendada oma nähtavust ka traditsioonilises ja digitaalmeedias ning esinema Euroopa üritustel ja enamates liikmesriikides.
            
         
               (7)
            
            
               Koostöös oma partneritega liikmesriikides peaks orkester suurendama teadlikkust iga-aastastest katsetest, et kõigi liikmesriikide muusikud oleksid orkestris tasakaalustatumalt esindatud.
            
         
               (8)
            
            
               Orkestri tegevus peaks olema kooskõlas programmi „Loov Euroopa“ eesmärkidega, eriti eesmärgiga toetada publiku arendamist, ja alaprogrammi „Kultuur“ prioriteetidega. Seetõttu peaks Euroopa Liidu noorteorkester tegelema aktiivselt publiku arendamisega, pöörates erilist tähelepanu noortele.
            
         
               (9)
            
            
               Orkester asutati Euroopa Parlamendi 8. märtsi 1976. aasta resolutsiooni (4) alusel, olles sellega Euroopa orkestrite seas ainulaadne.
            
         
               (10)
            
            
               Euroopa Liidu noorteorkestri panust on tunnustanud liikmesriigid ja liidu institutsioonid, sealhulgas komisjoni ja Euroopa Parlamendi järjestikused presidendid.
            
         
               (11)
            
            
               Tänu oma eristaatusele, strateegilistele eesmärkidele ja tegevusele, mis ulatub ühe või mitme liikmesriigi huvidest ja kasust kaugemale ning näitab selgelt Euroopa lisaväärtust, kvalifitseerub Euroopa Liidu noorteorkester asutuseks, mis on alusaktis kindlaks määratud asutus komisjoni delegeeritud määruse (EL) nr 1268/2012 (5) artikli 190 lõike 1 punkti d tähenduses, mistõttu võib toetusi anda ilma taotlusvooruta.
            
         
               (12)
            
            
               Euroopa Liidu noorteorkestrit tuleks erandkorras rahastada kuni programmi „Loov Euroopa“ lõppemiseni 31. detsembril 2020.
            
         
               (13)
            
            
               Seetõttu tuleks orkester lisada erandina nii praegusest alaprogrammist „Kultuur“ kui ka programmi „Loov Euroopa“ sektoriülesest tegevussuunast toetatavate meetmete hulka.
            
         
               (14)
            
            
               Et tagada Euroopa Liidu noorteorkestri sujuv toimimine, peaks ta saama toetust võimalikult kiiresti, eelkõige kulude katteks, mis tekivad 2018. aastal enne käesoleva määruse jõustumist. Seetõttu tuleks käesolevat määrust kohaldada tagasiulatuvalt alates 1. jaanuarist 2018.
            
         
               (15)
            
            
               Määrust (EL) nr 1295/2013 tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) nr 1295/2013 muudetakse järgmiselt:
   
               1)
            
            
               artikli 13 lõikesse 1 lisatakse järgmine punkt:
               
                           „f)
                        
                        
                           kulud, mis on seotud Euroopa Liidu noorteorkestri tegevusega, mis aitab kaasa muusikute liikuvusele, Euroopa teoste piiriülesele levitamisele ning noorte muusikute karjääri rahvusvahelistumisele.“;
                        
                     
         
               2)
            
            
               artikli 15 lõikesse 1 lisatakse järgmine punkt:
               
                           „g)
                        
                        
                           Euroopa Liidu noorteorkestri kulud, mida ei toetata artikli 13 lõike 1 punkti f alusel.“
                        
                     
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2018 kuni 31. detsembrini 2020.
   
      Käesolev määrus on tervikuna siduv ja vahetult kohaldatav kõikides liikmesriikides.
      Strasbourg, 18. aprill 2018
      
         
            Euroopa Parlamendi nimel
         
         
            president
         
         A. TAJANI
      
      
         
            Nõukogu nimel
         
         
            eesistuja
         
         L. PAVLOVA
      
   
   
      (1)  18. oktoobri 2017. aasta arvamus (Euroopa Liidu Teatajas seni avaldamata).
   
      (2)  Euroopa Parlamendi 15. märtsi 2018. aasta seisukoht (Euroopa Liidu Teatajas seni avaldamata) ja nõukogu 12. aprilli 2018. aasta otsus.
   
      (3)  Euroopa Parlamendi ja nõukogu 11. detsembri 2013. aasta määrus (EL) nr 1295/2013, millega luuakse programm „Loov Euroopa“ (2014–2020) ning tunnistatakse kehtetuks otsused nr 1718/2006/EÜ, nr 1855/2006/EÜ ja nr 1041/2009/EÜ (ELT L 347, 20.12.2013, lk 221).
   
      (4)  Euroopa Parlamendi 8. märtsi 1976. aasta resolutsioon Elaine Kellett-Bowmani esitatud resolutsiooni ettepaneku kohta Euroopa Ühenduse noorteorkestri loomise kohta (EÜT C 79, 5.4.1976, lk 8).
   
      (5)  Komisjoni 29. oktoobri 2012. aasta delegeeritud määrus (EL) nr 1268/2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT L 362, 31.12.2012, lk 1).